Leif Mikkelsen (LA), 2013-03-15:
Tak for det.
Den opmærksomme seer eller tilhører vil kunne konstatere, at alt er ved det gamle.
Når en regering kommer med et forslag om større strukturelle ændringer, er betydelige dele af oppositionen normalt imod.
Da kommunalreformen rullede over skærmen, var rollerne bare byttet om.
Da den daværende regering kom med forslag om større strukturelle ændringer, var store dele af den daværende opposition imod.
Nu sidder den daværende opposition så i regering og kommer med et forslag, og så er alt ved det gamle.
Jeg ved ikke, om det sådan er en øvelse, vi har herinde, men egentlig er det ærgerligt, at Folketinget ikke står mere sammen, når det gælder den slags strukturelle ændringer, som vi her taler om.
I Liberal Alliance går vi nemlig ikke op i, hvilken farve regeringen har, men hvordan forslaget er, og hvilken vej det trækker.
Det har den nuværende regering så taget op, og den er kommet med et forslag til ændringer.
Derfor kan det måske undre, at der ikke er bred opbakning, når nu den nuværende regering er kommet til fornuft i forhold til tidligere tiders synspunkter.
Men sådan er det.
Det her er faktisk et alvorligt forslag, som på det familieretlige område omhandler forhold, der er særdeles følsomme for mange mennesker, f.eks. opløsning af ægteskab, forældremyndighed, samvær, bopæl, underholdsbidrag, faderskab, adoption osv.
Vi skal være helt opmærksomme på, at det er områder, hvor myndighederne faktisk er klar til at yde den bistand, der skal ydes, til mennesker, der er kommet i en vanskelig situation, og som har behov for den offentlige forvaltning på det pågældende område.
Dertil skal man så lægge, at der har været lidt diskussion om, om ikke myndighederne burde have et system, der så at sige bad folk om at tænke sig om en ekstra gang, hvis de ville skilles.
Man kan også sige, at vi burde respektere den personlige frihed på den måde, at når folk måske har været igennem en grundig overvejelse, så skal myndighederne ikke stå og sætte yderligere besværligheder op for de mennesker, som er i en vanskelig situation.
Så skal man faktisk hjælpe til.
Derfor vil jeg gerne sige, at Liberal Alliance støtter det her lovforslag, og vi gør det som en del af den aftale, som også omfatter det næste lovforslag, vi skal behandle.
Og så vil jeg nævne, at når vi gør det, så vil vi faktisk godt fremhæve, at der har været et fint forhandlingsklima omkring det, og det skal forstås som ros til ministeren.
Og nu er det fredag formiddag, så vi skal se at få en ende på det her, for ellers kan det hurtigt tage overhånd.
Men det har faktisk været et godt forhandlingsklima, og det har glædet os, at vi lige her op til forhandlingen har fået den redegørelse om, at man faktisk er godt i gang med at skabe den fortælling, der skal føre til en god stemning om de her ændringer.
Det er helt rigtigt, at det betyder noget for både mennesker og arbejdspladser, og det er en god fortælling, som giver et godt resultat for de mennesker, der er i berøring med de her forvaltninger i en ofte vanskelig situation.
Så jeg synes, det er tid til, at vi hæver os lidt op og ser på det i helikopterperspektiv, og at vi ikke lægger sognerådspolitik ind over det her.
Vi skal se på, hvad der skal gøres, for at myndighederne kan yde den service, der skal til for de mennesker, der er kommet i den her alvorlige situation.
Derfor synes jeg, det er et godt forslag, regeringen kommer med.